Pernille Blach Hansen (S), 2006-01-13:
Da Socialdemokratiets ordfører ikke kan være til stede, skal jeg fremføre følgende: For Socialdemokratiet er der ikke nogen tvivl om, at vi har brug for at få skærpet kontrollen med eksport og ophugning af skibe.
Vi har herhjemme været vidende til, at skibe ulovligt er blevet eksporteret til fattige udviklingslande og er blevet ophugget under totalt uansvarlige forhold, både for mennesker og miljø.
Der har været diskussionen om »Kong Frederik IX« fra Korsør og så en nyere sag om et fragtskib fra Esbjerg.
De her sager bekræfter vores bekymringer for, om kommunerne i dag har redskaberne og kompetencerne til at vurdere, om et salg er forsvarligt.
Det er ikke med vores gode vilje, at vi flere gange har set en køber overbevise sin kommune om, at det gamle skib fortsat skulle bruges til færgefart, mens den virkelige hensigt var at sælge det til skrot f.eks. i Indien.
Det problem vil vi gerne medvirke til at komme til livs.
Vi vil ikke stå på sidelinjen og se til, at skrothandlere smutter gennem huller i vores lovgivning og dermed også bebyrder udviklingslande med vores affald.
Derfor er vi positive over for miljøministerens forslag til en ny kompetencefordeling for ansvaret for klassificering af skibe som affald og også hermed de større krav til dokumentation og oplysningspligt.
Vi ser det som en fornuftig tostrenget strategi, som efter vores bedste overbevisning vil kunne afhjælpe i hvert fald en del af den kritisable situation.
Vi synes også, det er nødvendigt at lægge kompetencen over til staten, hvis vi skal gøre os nogen forhåbning om at sætte en stopper for denne her uheldige omgåelse af Baselkonventionen.
Det er ikke, fordi vi i øvrigt mener, at kommunerne generelt er inkompetente, men der er bare ikke nogen tvivl om, at de her meget komplicerede sager om skibenes status ikke er en opgave, som kommunerne må forventes at have ressourcer til at magte.
Det er også sjældne sager, hvor den enkelte kommune ikke når at få nogen erfaring.
Vi mener også, at kravene om dokumentation og oplysningspligt vil sikre en mere forsvarlig sagsbehandling.
Det er nødvendigt for at komme disse umoralske skrotsælgere og deres foragtelige forretninger til livs.
Når man overvejer, om man skal stemme for eller imod et forslag,
er det selvfølgelig væsentligt også at kigge på høringssvarene, og her er der jo ikke nogen tvivl om, at de fleste toneangivende organisationer og institutioner inden for området bakker op om lovændringen.
Det gør selvfølgelig også indtryk på os.
Samtidig skal vi dog sige, at der er et par ting, der er blevet rejst i høringssvarene, som vi vil forfølge og belyse nærmere i udvalgsarbejdet, f.eks. spørgsmålet om flagdagsprincippet, spørgsmålet om omvendt bevisbyrde og endelig spørgsmålet om, om de her regler skal lægges inden for rammerne af en bemyndigelse til ministeren eller ved en lov, som bl.a. Advokatrådet påpeger.
Til slut vil jeg sige, at der fra Socialdemokratiets side altså ikke er nogen tvivl om, at det er fornuftigt, at vi får mere kontrol for at forsøge at komme den ulovlige eksport af skibe som affald til livs, så vi ikke fremover også skal se yderligere skrothandlere tage smuthullet igennem den danske lovgivning.
Vi vil ikke have på vores samvittighed, at vi bebyrder udviklingslandene med asbest, bly, kviksølv og hormonforstyrrende TBT-bundmaling og lader barfodede teenagedrenge arbejde med at ophugge vores skibe med livet som indsats.
Vi tager vores internationale forpligtelser alvorligt og løser vores egne miljøproblemer, og det mener vi også vi kan gøre med dette forslag.